Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 412/12/2202	Galanta, 22.10.2012
EEČ : 2-17-250-2012

U Z N E S E N I E

Trestná vec:	obvinený XXXXX  
Prečin:	Pytliactvo podľa § 310 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Galanta
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: 
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 100,00 € 
b.	Peňažná suma určená na všeobecne prospešné účely: 50,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Ostatné útvary OR PZ XXXXX pod spisovou značkou ORP-663/TS-GA-2012.
- dňa 02. 10. 2012 vyhlásil, že spáchal skutok spočívajúci v tom, že dňa 02. 06. 2012 v čase od 17.00 h do 18.00 h v katastri obce XXXXX, pri rieke XXXXX, označenej ako rybársky revír XXXXX č. XXXXX, konkrétne asi 200 m vľavo od odbočky lesnej štrkovej cesty k miestnemu jazeru zv. Štrkovec, na brehu rieky XXXXX bez povolenia na rybolov a bez rybárskeho lístku, s teleskopickou udicou zaopatrenou silónom, plavákom, olovom, háčikom a návnadou kukuricou lovil ryby, kedy bol kontrolovaný hliadkou Okresného riaditeľstva PZ XXXXX, odbor kriminálnej polície a bolo zistené, že rybu neulovil, čím pre poškodenú organizáciu Slovenský rybársky zväz Mestská organizácia XXXXX škoda spôsobená nebola, naplňujúci znaky prečinu pytliactva podľa ust. § 310 odsek 1 Trestného zákona. 

Odôvodnenie: 
Uznesením povereného príslušníka Okresného riaditeľstva PZ v Galante. Obvodného oddelenia PZ v XXXXX ČVS: XXXXX zo dňa 02. 06. 2012 bolo začaté trestné stíhanie a súčasne bolo vznesené obvinenie ml. XXXXX za prečin pytliactvo podľa ust. § 310 ods. 1 Trestného zákona na tom skutkovom základe, ako je to uvedené vo výrokovej časti tohto uznesenia. 

Podľa § 310 ods. 1 Trestného zákona kto neoprávnene zasiahne do výkonu práva poľovníctva alebo do výkonu rybárskeho práva tým, že bez povolenia loví zver alebo ryby alebo loví zver alebo ryby v čase ich ochrany alebo zakázaným spôsobom, alebo kto ukryje, prechováva alebo na seba a lebo na iného prevedie zver alebo ryby neoprávnene ulovené alebo nájdené, potrestá sa odňatím slobody až na dva roky.  
 
V predmetnej veci sa teda koná o prečine, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ust. § 220 ods. 1 Trestného poriadku.

Podľa ust. § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná  hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený 
a)	vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne                   a určito,
b)	nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom a
c)	zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu,
a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Obvinený ml. XXXXX a poškodený Slovenský rybársky zväz, Mestská organizácia Dunajská Streda v zastúpení splnomocneným zástupcom XXXXX so schválením zmieru vyslovili súhlas a zároveň uviedli, že zmier uzavreli dobrovoľne. Obvinený slobodne,  vážne a určito vyhlásil, že spáchal skutok, za ktorý je stíhaný. Svoj čin oľutoval, ryby žiadne neulovil, preto priamu materiálu škodu svojim skutkom nespôsobil. Poškodený vyhlásil, že mu bola spôsobená morálna škoda vo výške 100,- Eur. Obvinený túto sumu uhradil poškodenému poštovou poukážkou dňa 28. 09. 2012 a tento so zmierom súhlasil.

Dňa 28. 09. 2012 obvinený ml. XXXXX vložil na účet Krajskej prokuratúry  Trnava sumu vo výške 50,- Eur na verejnoprospešné účely. 

Z uvedenej peňažnej sumy patrí štátu na peňažnú pomoc obetiam trestnej činnosti 50 % a 50 % peňažnej sumy patrí Slovenskému rybárskemu zväzu, Miestna organizácia Dunajská Streda,  ktorú za adresáta označil obvinený. 

Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného, ktorý doteraz nebol trestne ani priestupkovo stíhaný a na jeho osobné a majetkové pomery som dospela k záveru, že takýto spôsob rozhodnutia je dostačujúci. 

Preto som rozhodla tak, ako je to uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jarmila Pastýriková
prokurátorka